60กองทุนสหรัฐสนใจหุ้นไทย
ผลโรดโชว์สหรัฐ คลังสภาตลาดทุนไทยพบผู้บริหารกองทุนต่างชาติ 60 ราย สนใจลงทุน เตรียมบินไปตะวันออกกลางและยุโรปต่อ
5 ต.ค. 2555

ผลโรดโชว์สหรัฐ คลังสภาตลาดทุนไทยพบผู้บริหารกองทุนต่างชาติ 60 ราย สนใจลงทุน เตรียมบินไปตะวันออกกลางและยุโรปต่อ
สภาธุรกิจตลาดทุนไทย เปิดเผยว่า เมื่อวันที่ 27 ก.ย.ที่ผ่านมา นายกิตติรัตน์ ณ ระนอง รองนายกรัฐมนตรีและ รมว.คลัง นายไพบูลย์ นลินทรางกูร ประธานกรรมการ สภาธุรกิจตลาดทุนไทย นำคณะผู้แทนภาครัฐและเอกชนไทยนำเสนอข้อมูล (โรดโชว์) ต่อนักลงทุนสถาบันต่างชาติชั้นนำ ณ นครนิวยอร์ก สหรัฐ
นายไพบูลย์ กล่าวว่า ได้รับการตอบรับจากนักลงทุนอย่างดีมาก โดยมีผู้บริหารกองทุนกว่า 60 ราย เข้าพบและตอบข้อซักถามอย่างละเอียดกว่า 2 ชั่วโมง คาดว่าจะมีเม็ดเงินจากต่างประเทศไหลเข้ามาในตลาดหุ้นไทยอีกจำนวนมาก 
นอกจากนี้ สภาธุรกิจตลาดทุนไทย ตลาดหลักทรัพย์แห่งประเทศไทย และกระทรวงการคลัง ได้มีการหารือถึงแผนการเดินสายโรดโชว์พบนักลงทุนในตะวันออกกลางและยุโรปต่อไป 
นายกิตติรัตน์ กล่าวสรุปภาพรวมเศรษฐกิจไทย นโยบายและแนวทางการดำเนินโครงการสำคัญ เช่น โครงการรถไฟความเร็วสูง รวมทั้งโครงการปรับปรุงระบบขนส่งของประเทศ ทั้งระบบถนนและระบบราง โดยการลงทุนจะเป็นความร่วมมือระหว่างรัฐและเอกชน
นายอาคม เติมพิทยาไพสิฐ เลขาธิการคณะกรรมการพัฒนา การเศรษฐกิจและสังคมแห่งชาติ ยืนยันความแข็งแกร่งของเศรษฐกิจไทยในขณะที่หลายภูมิภาคในโลกมีปัญหา พร้อมให้ความมั่นใจนักลงทุนในเรื่องแผนป้องกันน้ำท่วมของประเทศไทยในอนาคต รวมทั้งการฟื้นตัวของอุตสาหกรรมต่างๆ ที่ประสบปัญหาน้ำท่วมใหญ่เมื่อปีที่แล้ว
นายอารีพงศ์ ภู่ชอุ่ม ปลัดกระทรวงการคลัง ให้ความเชื่อมั่นในเรื่องระบบการจัดเก็บภาษีที่มีประสิทธิภาพมากยิ่งขึ้น ความพร้อมในการดำเนินการเรื่องกองทุนโครงสร้างพื้นฐาน รวมทั้งยืนยันความพร้อมด้านการเงินในการลงทุนโครงสร้างพื้นฐาน
สำหรับผู้แทนภาคเอกชนไทยนำโดย นายไพบูลย์ นางภัทธีรา ดิลกรุ่งธีระภพ รองประธานกรรมการ ตลาดหลักทรัพย์แห่งประเทศไทย และนายกสมาคมบริษัทหลักทรัพย์ไทย และนายสมจินต์ ศรไพศาล นายกสมาคมบริษัทจัดการลงทุน ร่วมนำเสนอข้อมูลผลประกอบการของตลาดหุ้นไทยเปรียบเทียบกับตลาดหุ้นทั่วโลกและในภูมิภาค ยืนยันว่าปัจจัยพื้นฐานของตลาดหุ้นไทยเป็นติดอันดับต้นๆ ของโลก ผลประกอบการของบริษัทจดทะเบียน ยังเติบโตต่อเนื่อง และย้ำความมั่นใจเรื่องบรรษัทภิบาลในตลาดหุ้นไทยที่ติดอันดับที่ 3 ในภูมิภาคสูงขึ้น